## פרשת משפטים

### פרשת משפטים

מה לומדים מ "**ו**אלה המשפטים"?\_\_\_\_\_ שגם את כל הדינים והפרטים הקטנים קבלנו מה' מסיני, לא רק את עשרת הדברות.

### עבד עברי

1. על אלו דברים יהודי נמכר לעבד?\_\_\_\_ מוכר עצמו בגלל עניות, או נמכר בגנבתו.
2. כמה שנים עבד עברי עובד?\_\_\_\_\_ שש שנים עד השנה השביעית.
3. כיצד האדון צריך להתנהג לעבד?\_\_\_\_ בכבוד ולא בבזיון, לתת לו מזון לו ולמשפחתו, ולדאוג לכל צרכיו, [ואפילו אם אין לעבד כרית, האדון צריך לתת לו את הכרית שלו]. לא להעביד אותו בעבודות בזויות.
4. למדנו את דברי ספר החינוך, שמצוה זאת של עבד עברי, נועדה לבנות בנו את מידת החסד והרחמים כלפי אחינו.
5. אם בא לבד מה דינו, ומה דינו אם בא עם אישה וילדים?\_\_\_\_ אם בא לבד, אסור לתת לו שפחה כנענית. אם בא עם אשה וילדים, א. האדון מחויב לדאוג להם למזון. ב. האדון יכול לתת לעבד שפחה כנענית להוליד ממנה עבדים.
6. האם השפחה הכנענית יוצאת עם העבד לחפשי?\_\_\_\_ "לא, האשה וילדיה תהיה לאדוניה והוא יצא בגפו"
7. מה קורה אם העבד אוהב להיות עבד, ואוהב את השפחה?\_\_\_\_ האדון לוקח אותו לבית דין, ומנסים לשכנע אותו לא להשאר עבד. ואם הוא לא רוצה, רוצעים את אזנו, והוא עבד לעולם.
8. עד מתי?\_\_\_\_ עד שנת היובל. שנת החמישים.
9. מה זה אלוהים?\_\_\_\_ בית דין. שה' עוזר להם לדון (רמב"ן).
10. מדוע רוצעים את אוזנו?\_\_\_\_ כי אוזן ששמעה בהר סיני, "כי לי בני ישראל עבדים", והוא רוצה להמשיך להשאר עבד, תרצע. (רש"י).

### אמה עבריה

1. מדוע אב מוכר את בתו לאמה?\_\_\_\_\_ כי אין לו כסף, והוא יודע שהוא לא יצליח לגדל אותה, ולכן הוא רוצה למכור אותה לאמה, על מנת שהאדון יתחתן איתה.
2. מה פרוש לא תצא כצאת העבדים?\_\_\_\_ שלא תצא כמו עבדים, אלא האדון יתחתן איתה.
3. למדנו שהעקרון של אמה עבריה, מכיון שאביה הוא מאוד עני, חסה התורה עליה, ונתנה לה הזדמנות להיות אמה, על מנת שהאדון יתחתן איתה, וכך היא תהפך להיות גבירה, ותחיה חיים טובים ורגילים. (ספר החינוך)
4. מה זה ייעוד?\_\_\_\_ שהאדון או בנו מתחתנים עם האמה.
5. אלו שלוש אפשרויות יש לאדון עם האמה?\_\_\_\_ א. לייעד אותה (להתחתן איתה)   
    ב. שבנו ייעד אותה ג. לעזור לפדות אותה.
6. מה אסור לו לעשות?\_\_\_\_\_ למכור אותה למישהו אחר.זה נקרא לבגוד בה.
7. "ואם לבנו ייעדנה כמשפט הבנות יעשה לה", מה זה משפט הבנות?\_\_\_\_ לעשות לה חתונה מכובדת (חזקוני).
8. אם האדון מייעד אותה, אבל לוקח לו גם אישה אחרת, אלו שלושה דברים אסור לו לגרוע (להחסיר) ממנה?\_\_\_\_ שארה- מזון כסותה – בגדים עונתה-בית, מעון לגור בו (רשב"ם).
9. "ואם שלוש אלה לא יעשה לה ויצאה חינם אין כסף", אלו שלושה דברים לא יעשה?\_\_\_\_\_ ייעוד לו, או יעוד לבנו, או לפדות אותה.
10. הסבר "ויצאה חינם אין כסף"?\_\_\_\_\_ שלאמה עבריה יש יציאה נוספת מעבדות, חוץ משמיטה, אם היא מגיעה לגיל 12, היא יוצאת בחינם לחופשי.
11. פרושי מילים:  
    וינועו=רעודו מפחד נסות=לגדל ולרומם עולותיך ואת שלמיך= סוגי קורבנות גזית=אבן מסותתת  
    ותחללה=תפגום בקדושתה מעלות=מדרגות ערוותך=מקומות צנועים שצריכים להיות מכוסים.  
      
    בגפו=לבדו (לא נשוי) אל האלוהים=אל הדיינים בבית הדין ורצע אדוניו את אזנו=עשה לו חור באוזן  
    לעולם=עד ליובל ייעוד=חתונת אמה עם האדון או בנו לעם נכרי= ליהודי אחר, (זר) שארה=מזון כסותה=בגדים עונתה=בית לגור בו.

### אדם המזיק

1. מה דינו של הורג במזיד?\_\_\_\_ מות יומת.
2. מה פרוש "ואשר לא צדה והאלוקים אינה לידו"?\_\_\_\_\_ שהוא הרג אדם בלי כוונה, **בשוגג**, הוא לא ארב לו, וה' זימן לו שיהרוג.
3. מה דינו של הורג בשוגג?\_\_\_\_\_ בורח לעיר מקלט.
4. עם אדם הרג במזיד, והוא כהן ובורח לבית המקדש ומחזיק במזבח?\_\_\_\_\_ עדיין נכנסים לשם ומוציאים אותו משם והורגים אותו. [אין חסינות, לרוצחים].
5. מה דין מכה אביו ואמו?\_\_\_\_ מות יומת.
6. "מכה אביו ואמו, מות יומת", במה זה יותר חמור מרוצח?\_\_\_\_\_ שאפילו עשה רק פצע לאביו ואמו, חייב מיתה.
7. מה דינו של גונב איש ומכרו?\_\_\_\_ מות יומת.
8. מה דינו של מקלל אביו ואמו?\_\_\_\_ מות יומת.
9. מדוע החמירה התורה בכבודם של אב ואם, עד כדי כך שאפילו על פצע או קללה חייב מיתה?\_\_\_\_ כי הוקש כבודם של אב ואם לכבוד ה'. וזה כאילו פגיעה בכבודו של ה'.
10. "וכי יריבון אנשים והכה איש את רעהו… ולא ימות ונפל למשכב". מה קורה כשאחד פצע את השני?\_\_\_\_ אוסרים אותו בבית הסוהר עד שיתברר מצבו של הפצוע.
11. אם הפצוע ימות מה עושים?\_\_\_\_ הורגים אותו.
12. אם "יקום ויתהלך בחוץ על משענתו" מה הכוונה?\_\_\_\_ שהפצוע יבריא.
13. מה דין הפוצע?\_\_\_\_\_ צריך לשלם לו על תשלומים על הנזק שעשה.
14. מהם חמשת התשלומים שמשלמים על פציעה?\_\_\_\_ **נזק**-על הפציעה כגון כמה שווה יד, או שן. **צער**-על הצער והסבל והכאבים **ריפוי**-על צרכי הרפואה, רופא, בית חולים, תרופות וכד' **שבת**-על ביטול המלאכה. בזמן שהיה פצוע הוא לא עבד והפסיד את המשכורת, אז צריך לשלם לו את זה. **בושת**-על הבושה. כגון להסתובב בלי יד או עם שן שבורה וכד'. {את נושא התשלומים למדנו באופן כללי, למרות שחלק מהתשלומים עוד לא מוזכרים בפרוש במה שלמדנו}.
15. אלו מהתשלומים מוזכרים בפרוש בפסוק שלנו (יט')?\_\_\_\_\_ שבת וריפוי.
16. "וכי יכה איש את עבדו", על איזה עבד מדובר?\_\_\_\_\_\_\_ עבד כנעני.
17. האם למכה ופוצע את עבדו יש את אותו דין?\_\_\_\_\_ לא.
18. מה ההבדל?\_\_\_\_\_\_ אם העבד ימות תוך 24 שעות. (רש"י על יום או יומיים), אז הורגים את האדון. ואם הוא ימות לאחר זמן יותר ארוך, לא הורגים את האדון.
19. מדוע?\_\_\_\_ "אך אם יום או יומיים יעמוד לא יוקם כי כספו הוא" העבד הוא קנין כספו של האדם ומטרתו הייתה להוכיח אותו, "ודינו להכותו דרך תוכחה" (רשב"ם). ולא הייתה כוונתו להרוג אותו.
20. מה הנושא של פסוק כב'?\_\_\_\_\_ שני אנשים שרבו בינהם ופגעו תוך כדי באישה בהריון בלי כוונה.
21. "ולא יהיה אסון", למי?\_\_\_\_ לאישה.
22. מה קורה אם האישה לא נפגעה אבל העובר מת?\_\_\_\_\_ הפוגע צריך לשלם לאישה על הוולדות על פי שומת בית הדין. (ונתן בפלילים- רש"י).
23. ואם האישה מתה, מה הדין?\_\_\_\_\_ נפש תחת נפש. הורגים את הפוגע. (על פי פרוש אחד ברש"י).
24. מה הדין על שאר נזקים שאין בהם מיתה, כגון עין, שן רגל וכו'?\_\_\_\_\_ משלמים.
25. "עין תחת עין", האם מי שהוציא לחברו עין, צריך להוציא לו עין?\_\_\_\_\_\_ לא, הכוונה לתלשומים.
26. איך יודעים כמה עין שווה?\_\_\_\_ מבררים כמה עולה עבד בריא, וכמה עולה עבד בלי עין וההפרש, הוא המכיר של העין.
27. לעומת זאת, מה קורה למי שפגע בעין או בשן של עבדו הכנעני (הגוי)?\_\_\_\_ העבד יוצא לחפשי.
28. האם רק בשן ועין?\_\_\_\_\_ לא, הכוונה לכל ראשי האברים. יד, רגל, אצבעות וכד'.

### שור המזיק ובור

1. מה זה שור תם ומה זה שור מועד?\_\_\_\_\_\_\_ תם-שור שנגח פעם ראשונה עד שלוש. מועד-שור שנגח שלוש פעמים. ובעליו הוזהר על ידי עדים.
2. מה דין שור תם שנגח והרג אדם?\_\_\_\_ השור יסקל. ואסור לאכול את בשרו.
3. מה דין בעל השור?\_\_\_\_ ובעל השור נקי. לא מקבל עונש.
4. מה דין שור מועד שנגח והרג אדם?\_\_\_\_\_ השור יסקל. וגם בעליו יומת.
5. ומה דין בעל השור המועד?\_\_\_\_ הוא חייב במיתה בידי שמים. אבל לא הורגים אותו כי לא הורגים אדם על רציחת שורו. (רש"י).
6. מדוע הוא אשם שהשור נגח?\_\_\_\_\_ "והועד בבעליו ולא ישמרנו", הוא היה צריך לשמור על השור.
7. האם מדובר רק על שור, או גם על חיות אחרות?\_\_\_\_\_ אחד שור ואחד כל בהמה וחיה ועוף (רש"י).
8. כיצד בעל השור יכול לכפר על נפשו ולהפטר ממיתה בידי שמים?\_\_\_\_ בעזרת כופר. לשלם את דמי הניזק. (רשב"ם).
9. מה לומדים מ "או בן יגח או בת יגח"?\_\_\_\_ שגם אם הרג ילד קטן, עדיין זה אותו דין.
10. מה הדין אם השור הורג את עבד כנעני?\_\_\_\_\_\_ נותן 30 שקלים לאדון של העבד. והשור יסקל.
11. מה דין אדם שפתח בור או שכרה בור ברשות הרבים ונפל שם שור או חמור ומת?\_\_\_\_ בעל הבור משלם את דמי השור פחות שווי הנבלה. והנבלה נשארת אצל הניזק. (רש"י).
12. מה הדין של שור תם שנגח שור ושור מועד שנגח שור?\_\_\_\_\_ **שור תם**- בעל השור משלם חצי נזק. כיצד? מוכרים את השור החי והמת, ומחלקים חצי לכל אחד. סה"כ התשלום הוא חצי נזק.   
    **שור מועד**-בעל השור משלם נזק שלם לניזק פחות דמי השור המת שנשאר לניזק.
13. פרושי מילים:  
    לא צדה=לא ארב אינה לידו=זימן לו ינוס=יברח יזיד איש=יעשה בכוונה (יהרוג)   
     ונפל למשכב=שוכב פצוע והתהלך בחוץ על משענתו=התהלך בריא וניקה המכה=לא יקבל עונש  
    שבתו=דמי ההשבתה ממלאכה שבט=מקל שמכים איתו את העבד נקום ינקם=יומת   
    לא יוקם= לא ינקם, לא יומת ינצו אנשים=רבו אנשים ונגפו=ודחפו ויצאו ילדיה= העובר מת  
    כאשר ישית=כאשר יתן בפלילים= על פי הדיינים פצע= מכה עם דם   
    חבורה=מכה שהדם נצרר ולא יוצא ושחתה=השחית אותה והועד=והוזהר כופר=תשלום

### דיני דיינים

1. מה הפרוש "לא תשא שמע שוא"?\_\_\_\_ אזהרה על האדם שאסור לקבל שמועות שקר ולשון הרע. כמו כן גם לדיין אסור לקבל לשון הרע. ולכן לשמוע צד אחד בלי הצד השני, זה לא לדון דין, זה לשון הרע. (רש"י)
2. מה פרוש " אל תשת ידך עם רשע להיות עד חמס"?\_\_\_\_\_ אסור להצטרף לרשע וביחד איתו להעיד עדות שקר, ועל ידי כך לגרום לפגיעה במישהו אחר. (רש"י)
3. מה פרוש "לא תהיה אחרי רבים לרעות"?\_\_\_\_\_ אם אדם הוא דיין וכל הדיינים האחרים רשעים ומטים את הדין, אסור לנטות אחריהם, למרות שזה כבר לא יעזור, כי הם הרוב, "לא תהיה אחרי רבים לרעות". (רש"י)
4. מה פרוש "ולא תענה על ריב לנטות"?\_\_\_\_ לא להתחמק מלדון דינים, ולהכריע לצד אחד בלי לדון דין אמת. (רש"י)
5. מהו מספר הדיינים שצריכים להיות על פי הפסוק "אחרי רבים להטות"?\_\_\_\_\_ מספר אי זוגי כדי שיהיה אפשר להכריע על פי רוב.
6. איזה דין למדנו מהפסוק "ודל לא תהדר בריבו"?\_\_\_\_\_ לא לחלוק לו כבוד ולזכותו בדין, ולומר בגלל שהוא עני ומסכן אזכנו ואכבדנו, אלא לדון דין אמת בלבד. (רש"י)
7. "כי תפגע שור אויבך או חמורו תועה, השב תשיבנו לו". מדוע דווקא שור אויבך? \_\_\_\_ כי על שור חברך בוודאי שתעזור. החידוש הוא, שאפילו לשור אויבך, ולחמור שונאך יש מצוה לעזור.
8. למדנו שאמנם דיבר הכתוב בהווה, אבל כל סוגיית שור אויבך טועה, או חמור שונאך רובץ, היא יכולה להיות מצויה מאוד גם בימנו. כגון מצאת את העפרון של החבר שרבת איתו וכד'.
9. "לא תטה משפט אביונך בריבו". הרי כבר למדנו "ודל לא תהדר בריבו"?\_\_\_\_ זה הכיון ההפוך. לעיל הזהיר שלא יטנו לטובתו של עני מחמת רחמנות, וכאן הוא מזהירו של יטהו לחובה. בגלל שהוא מסכן ואין מי שיעזור לו. (חזקוני)
10. " מדבר שקר תרחק, ונקי וצדיק אל תהרוג כי לא אצדיק רשע". על מי מדובר כאן?\_\_\_\_ על אדם שיצא זכאי מבין דין ואחר כך הגיעו עדים שמגיע לו מיתה, הבי"ד לא דנים אותו שוב. אבל אל דאגה, אם מגיע לו עונש, ה' ידאג לתת לו את עונשו. "כי לא אצדיק רשע". (רש"י)
11. "ושוחד לא תקח", האם מותר לקחת שוחד בשביל לדון דין אמת על פי התורה? \_\_\_\_\_ לא. אסור לקחת שוחד בכל צורה שהיא . כל תמיד השוחד יעור פקחים. (רש"י).
12. "וגר לא תלחץ…", הרי כבר בפרק כב' הזהרנו לא לענות את הגרים מדוע שוב?\_\_\_\_ בהרבה מקומות הזהירה התורה על הגר כי הוא מאוד פגיע, והוא עלול להתקלל ולעשות עברות.

### שמיטה, שבת ושלושה רגלים

1. כמה שנים עובדים את השדות?\_\_\_\_ שש.
2. מה קורה בשנה השביעית?\_\_\_\_ מפסיקים את עבודת השדה. לא עובדים כלל בשדה.
3. מה עושים בשנה השביעית?\_\_\_\_\_\_ נותנים לשדה לנוח, ואז יש פנאי ללמוד תורה.
4. מה קורה עם כל התבואה שבשדות?\_\_\_\_\_ כל מי שרוצה יכול לאכול. "ואכלו אביוני עמך". הפקר.
5. **שאלה של אחד התלמידים**: אבל אם לא עובדים את השדות ממה הם יאכלו?\_\_\_\_ וענינו שזוהי גם שאלת התורה בפרשת "בהר", והתורה עונה, שה' יתן ברכה בשנה השישית שתוציא תבואה שתספיק גם לשנה השישית גם לשביעית וגם לשמינית.
6. שמירת שבת. האם מותר לי לתת עבודה לעבד הגוי שלי בשבת, או להעביד את השור שלי בשבת?\_\_\_\_ לא, "למען ינוח שורך… וינפש בן אמתך", על עבד גוי מדובר. (רש"י).
7. מה הפרוש "ושם אלוקים אחרים לא תזכירו"?\_\_\_\_\_ שהרי כבר צוונו שאסור לעשות ע"ז. אלא שלמדנו מכאן, שאסור אפילו להזכיר את הע"ז, כגון, נפגש ליד הפסל, או נפגש ביום החג של הפסל וכד', (רש"י).
8. מה הפרוש "לא ישמע על פיך"?\_\_\_\_ אל תגרום לגוי להזכיר או להשבע באליל שלו. (רש"י).
9. מה הכוונה שלוש רגלים?\_\_\_\_\_ שלוש פעמים.
10. מה המצווה ב"ולא יראו פני ריקם"?\_\_\_\_ כשעולים לרגל צריך להביא קורבן שנקרא "עולת ראיה".
11. מהם חג הקציר וחג האסיף ומדוע נקראו כך?\_\_\_\_\_ חג שבועות, כי זה הזמן שבו קוצרים את התבואה. חג הסוכות, כי לאחר שנתנו לתבואה להתייבש בשדה באזור סוכות אוספים אותה הביתה על מנת שלא תרטב בגשמים.
12. איזו מצוה לומדים מ "שלוש פעמים בשנה יראה כל זכורך את פני האדון ה' "?\_\_\_\_ שיש מצוה על הזכרים לעלות לרגל שלוש פעמים בשנה.
13. מה פרוש "לא תשחט על חמץ דם זבחי"?\_\_\_\_\_ אסור לשחוט את קורבן פסח, עד שביערנו את כל החמץ. (רש"י).
14. ומה פרוש לא ילין חלב חגי עד בוקר?\_\_\_\_\_ שאת אותם החלקים מהקורבן שמקריבים על המזבח (האֵמורים) אסור להשאיר עד הבוקר, כמו שבקורבן עצמו למדנו "ולא תותירו ממנו עד בוקר". (חזקוני)
15. "ראשית ביכורי אדמתך תביא בית ה' אלוקיך", ממה מביאים ביכורים?\_\_\_ משבעת המינים.
16. כיצד יודעים מהם הביכורים?\_\_\_\_ יורד אדם לתוך שדהו ורואה תאנה שבכרה, כורך עליה גמי לסימן ומקדישה. (מסכת ביכורים).
17. האם אסור רק בשר גדי בחלב אמו?\_\_\_\_ לא, הכוונה לכל בשר בחלב.
18. מדוע התורה כתבה שלוש פעמים את איסור בשר בחלב?\_\_\_\_ **א**' לאיסור אכילה **ב**' לאיסור הנאה (כגון למכור לגוי, או לתת לכלב שלי) **ג**' לאיסור בישול. (רש"י).

### פרושי מילים:

שמע שוא=שמועת שקר תשת ידך=שים ידך [תצטרף] עד חמס=עד שקר לא תהדר=לא תכבד כי תפגע= אם תפגוש וחדלת מעזוב לו=תמנע מלעזור לו?? עזוב תעזוב עמו= עזור תעזור לו ויסלף=יקלקל תשמטנה ונטשתה=תעזוב אותה אביוני עמך=עניי עמך  
ויתרם תאכל חיית השדה=מה שנשאר תאכל חיית השדה וינפש=וינוח רגלים=פעמים  
בצאת השנה=בסוף השנה

### המצוות של סוף הפרשה

1. מהם שני התפקידים של המלאך?\_\_\_\_ לשמור עלינו בדרך, ולהביאך אל המקום אשר הכינותי. (הסברנו שמלאך, כעין זה שביהושע, שר צבא ה'. מלאך שה' שולח לעזור לנו. {על פי הרשב"ם}).
2. מהו המקום אשר הכינותי?\_\_\_\_ ארץ ישראל.
3. כיצד צריך להתנהג אליו?\_\_\_ השמר מפניו ושמע בקולו, אל תמר בו.
4. אם נשמע בקולו, למה נזכה?\_\_\_\_ ואייבתי את אויבך, וצרתי את צורריך, ה' ישנא את אויבנו, ויעיק על שונאנו. (רש"י).
5. לאחר שנכבוש את הארץ, יהיו פה בארץ הרבה פסלים ואלילים מה אסור לעשות איתם?\_\_\_\_ אסור להשתחוות ואסור לעבוד להם, ולא לעשות כמעשיהם של הגוים.
6. מה צריך לעשות עם כל העבודה-זרה שבארץ?\_\_\_\_ "כי הרס תהרסם ושבר תשבר מצבותיהם.
7. לאלו ברכות נזכה אם נעבוד את ה'? \_\_\_\_\_\_ פסוקים כה-כו. ברכה במזון, הסרת מחלה, לא תהיה משכלה, לא תהיה עקרה, את מספר ימיך אמלא.
8. מה זה משכלה?\_\_\_\_ אישה שהעובר שלה מת. (מפלת נפלים, רש"י)
9. הסבר: "את אמתי אשלח לפניך, והמותי את כל העם אשר תבא בהם"?\_\_\_\_ ה' ישלח את פחדו בגוים ויגרום למהומה ובלאגן אצל הגוים.
10. מה פרוש הביטוי "ונתתי את כל אויבך אליך עורף?\_\_\_\_ שהאויבים יברחו מפנינו, ונראה רק את העורף שלהם.
11. איזה חיה עזרה לבני ישראל במלחמתם וכיצד?\_\_\_\_\_ הצרעה. זרקה ארס בעיניהם והם מתו. (חז"ל).
12. האם נגרש מהר את כל הגוים מהארץ?\_\_\_\_ "לא אגרשנו מפניך בשנה אחת".
13. מדוע?\_\_\_\_ "פן תרבה עליך חיית השדה". בני ישראל מעטים ואין בהם כדי למלאות את א"י מיד. (רש"י).
14. האם מותר לכרות ברית ם יושבי הארץ?\_\_\_\_ "לא תכרות להם ולאלוהיהם ברית".
15. האם מותר לתת להם להשאר בארץ?\_\_\_\_ אסור. "לא ישבו בארצך פן יחטיאו אותך לי"
16. מדוע?\_\_\_\_ כי הם עלולים לפתות אותנו ולגרום לנו לחטוא בעבודה זרה. "פן יחטיאו אותך לי".

### החלק השני של מעמד הר סיני-מעמד כריתת הברית

ידועה המחלוקת בפרוש התורה בין רש"י לרמב"ן. מתי התרחשה פרשה זו (פרק כד') של תיאור מעמד כריתת הברית. בכיתה למדנו על בסיס דרכו של הרמב"ן שכל הפרשות מסודרות בסדר כרונולוגי. ובתמצית: לאחר שמשה עלה להר בו' סיון, וקיבל את עשרת הדברות, הוא גם למד מה' את כל המצוות של סוף יתרו ופרשת משפטים. עוד באותו יום הוא ירד מההר ולימד את כל המצוות את בני ישראל, וכתב אותם על ספר. למחרת, בז' בסיון, משה בנה מזבח וכו' וכרת ברית על הדברים הללו עם בנ"י, ועלה שוב אל הר סיני לארבעים יום ללמוד את כל התורה מפי ה', עד לי"ז בתמוז.

1. את מי ציוה ה' לעלות להר סיני?\_\_\_ משה, אהרון, נדב ואביהוא, ושבעים הזקנים. (כמובן, שמשה נגש לבדו אל ה').
2. במה זכו הזקנים?\_\_\_\_\_ כי הם היו השוטרים שהיו מוכנים לחטוף מכות, ולא לפגוע באחים שלהם.
3. עוד באותו יום של מתן תורה משה ירד מההר ומה הוא עשה לעם?\_\_\_\_ סיפר ולימד אותם את כל דברי ה' ואת כל המשפטים.
4. כיצד העם הגיב לכל הדינים?\_\_\_\_ "ויען כל העם קול אחד!!! ויאמרו כל הדברים אשר דיבר נעשה!!" כל העם בבת אחת קיבל על עצמו לקיים את דברי התורה.
5. מה משה עשה לאחר מכן?\_\_\_\_ כתב את הדברים על ספר.
6. מה משה עשה למחרת עם ישראל?\_\_\_\_ כרת ברית על כל הדברים הללו עם העם. ברית על שמירת התורה והמצוות.
7. בקצרה, מה היו השלבים של הברית? \_\_\_\_\_ כד'\ד'-ח'. משה בנה מזבח ו12 מצבות, בכורות ישראל הקריבו קורבנות, חצי מהדם משה זרק על המזבח וחצי מהדם שם בכלי, ואז הוא קרא את ספר הברית בפני העם, את כל מה שהם למדו עד עכשיו (רש"י), וכל העם ענו כל אשר דבר ה' נעשה ונשמע, לאחר מכן משה זרק על העם את הדם.
8. לאחר מכן משה ואהרן, נדב ואביהוא והזקנים עולים להר וזוכים לנבואה.
9. מי אלו אצילי בני ישראל?\_\_\_\_ הזקנים, החשובים.
10. מדוע ה' לא שלח עליהם ידו, הרי ה' ציוה לא להרות להר?\_\_\_\_ כי אותם ה' כן ציוה לעלות להר. (רמב"ן).
11. לאחר שהם זכו לנבואה ("ויחזו את האלוקים), מה הם עשו?\_\_\_\_ ויאכלו וישתו. אכלו מהקורבנות. (רמב"ן, רשב"ם).
12. לאחר כל מעמד הברית מה ה' מצוה את משה?\_\_\_\_ לעלות אליו להר.
13. מה ה' יתן לו?\_\_\_\_ את לוחות האבן, ואת התורה והמצוות.
14. מי עלה איתו?\_\_\_ רק יהושע משרתו, עלה קצת, ונשאר למרגלות ההר. והשאר חזרו למחנה.
15. ומי ישגיח על העם כל זמן שמשה יהיה בשמים?\_\_\_\_ אהרון וחור.
16. ואז משה עולה אל הר סיני.
17. "ויכסהו הענן ששת ימים, ויקרא אל משה ביום השביעי מתוך הענן". מה למדנו מכאן?\_\_\_\_\_ שאפילו משה רבנו, האדם הגדול והצדיק, לא יכול ישר לגשת אל ה', ולעלות להר לקבל תורה. במשך שישה ימים משה מתכונן ומיטהר לקראת קבלת התורה (ובוודאי גם לומד תורה), ורק ביום השביעי ה' קורא לו לעלות להר. (על פי הפרוש השני ברש"י).
18. לכמה זמן משה עלה להר?\_\_\_\_\_ ארבעים יום וארבעים לילה, שבהם הוא לא אכל, לא שתה, לא ישן, רק היה עסוק בללמוד תורה מפי ה'.
19. מהם שלושת החלקים של ספר שמות?\_\_\_\_\_\_\_ **הולדת עם ישראל**, (השעבוד ויציאת מצרים) – שמות, וארא, בא, בשלח. **מתן תורה** (וקבלת המצוות) – יתרו, משפטים. **השראת השכינה** (בניית המשכן) – תרומה, תצווה, כי-תשא, ויקהל, פקודי.

### פרושי מילים:

השמר מפניו= תזהר ממנו את תמר בו= אל תמרה את פיו ואייבתי את אויבך=אשנא את שונאיך  
וצרתי את צורריך=אעיק ואעשה צרות והכחדתיו=אשמיד אותם משכלה=אישה שעוברה מת עקרה=אישה שלא יכולה ללדת אימתי=פחדי שממה=ריקה   
ורבה עליך חיית השדה=תרבה עליך חיית השדה ושתי את גבולך=ושמתי את גבולך   
 ים פלשתים=הים התיכון מוקש=מכשול עולות וזבחים=קורבנות. אגנות=כלים. להורותם=ללמד אותם מי בעל דברים=מי שיש לו דין וויכוח